b'\n_START_ARTICLE_\nErkki Kansanaho\n_START_PARAGRAPH_\nErkki Kalervo Kansanaho, vuoteen 1937 Kansanen (11. hein\xc3\xa4kuuta 1915 Jyv\xc3\xa4skyl\xc3\xa4 \xe2\x80\x93 7. joulukuuta 2003 Helsinki) oli Tampereen hiippakunnan nelj\xc3\xa4s piispa. H\xc3\xa4net valittiin virkaan vuonna 1966 ja h\xc3\xa4n j\xc3\xa4i el\xc3\xa4kkeelle vuonna 1981. Ennen piispaksi tuloaan h\xc3\xa4n toimi Kulosaaren yhteiskoulun rehtorina 1945\xe2\x80\x931955 ja Helsingin yliopiston teologisessa tiedekunnassa k\xc3\xa4yt\xc3\xa4nn\xc3\xb6llisen teologian vt. professorina vuosina 1953\xe2\x80\x931957 ja virkaan nimitettyn\xc3\xa4 1957\xe2\x80\x931966. Kansanaho oli yliopiston teologisen tiedekunnan varadekaani 1964\xe2\x80\x931966. _NEWLINE_Erkki Kansanaho tuli ylioppilaaksi Viipurin suomalaisesta lyseosta 1933, suoritti sacri ministerii candidatus -tutkinnon Helsingin yliopistossa 1936 ja vihittiin papiksi 1937. Teologian lisensiaatiksi Kansanaho valmistui 1947 ja teologian tohtorin arvon h\xc3\xa4n sai 1948. Kansanaho sai riemutohtorin arvonimen vuonna 2000. Kansanaho oli Helsingin yliopiston dosentti 1951\xe2\x80\x931957. Suomalaisen tiedeakatemian j\xc3\xa4seneksi h\xc3\xa4net kutsuttiin 1963._NEWLINE_Kansanaho oli koululaiva Suomen Joutsenen pastorina 1937\xe2\x80\x931938 ja laivaston pastorina 1939\xe2\x80\x931944. _NEWLINE_Kansanaho oli Suoman pappisliiton sihteeri 1946\xe2\x80\x931955, Suomen teiniliiton kuraattori 1948\xe2\x80\x931951, Suomen ylioppilaskuntien liiton puheenjohtaja 1957\xe2\x80\x931959, Suomen merimiesl\xc3\xa4hetysseuran puheenjohtaja 1969\xe2\x80\x931985. H\xc3\xa4n oli vuodesta 1983 Suomen kirkkohistoriallisen seuran kunniaj\xc3\xa4sen.'